Mmagauta o ile a tšholla megokgo ge a gopola gore o lobile lesea le a bego a ikemišeditše go le godiša ka lerato le go le šireletša gare ga madimo le dikgadima tša bophelo. A rarologa mogopolo, a elelwa gore o hlabilwe ke Theledi ka thipa. Theledi moratiwa wa gagwe wa pelo, moya, maswafo le ditšhika tša mmele wa gagwe. Sona sereledi sa maikutlo a gagwe, se se mo tšhabišitšego ka bogadi. A lemoga gore o phuthetše phefo ka kobo. Monna wa nnete yo a mo ratago ka pelo le moya ga a sa le gona mo lefaseng ge a phonyokgilwe ke Theledi. O rile a sa tlompetše ka gare ga letsha la dikgopolo tša manyami, a bona segwabarara sa monna se etla se mo lebile. Ge se batamela a lemoga gore ke Nkopo, motho wa go aka dikwefa ka diakapoi. O rile go dumediša, a kgopela Mmagauta gore a mo fe setatamente sa kgobalo ya gagwe.